கந்துவட்டிக் கொடுமை காரணமாக மாவட்ட ஆட்சியர் அலுவலகத்தில் ஒரு குடும்பமே தீக்குளித்தது. நெல்லை மாவட்டம் காசிதர்மம் கிராமத்தைச் சேர்ந்த இசக்கிமுத்து என்பவர் முத்துலட்சுமி என்பவரிடம் கடன் வாங்கினார். அதற்கு கந்து வட்டி வசூலித்ததால் பணத்தைச் செலுத்த முடியாமல் இசக்கிமுத்து திணறினார். இந்த நிலையில், காவல் துறையினரும் கடன் கொடுத்தவர்களுக்கு ஆதரவாக இசக்கிமுத்து குடும்பத்தினரை மிரட்டினார்கள். இதுதொடர்பாக நெல்லை ஆட்சியரிடம் 5 முறை மனு அளித்தும் எந்த நடவடிக்கையும் எடுக்கப்படவில்லை. இந்த நிலையில், கந்துவட்டிக் கும்பலின் நெருக்கடி ஒருபக்கம், காவல் துறையினரின் நெருக்குதல் மறுபக்கம் என இசக்கிமுத்து மற்றும் அவர் மனைவி சுப்புலட்சுமி ஆகியோர் மன அழுத்தத்துக்கு உள்ளானார்கள். இதனால் ஆட்சியரிடம் 6-வது முறையாக மனு அளிக்க வந்த அவர்கள், திடீரென குழந்தைகளுடன் சேர்ந்து உடலில் மண்ணெண்ணெய் ஊற்றி தீவைத்துக்கொண்டனர். இதில் அந்தக் குடும்பமே பலியாகியது. இந்தச் சம்பவம் நாடு முழுவதும் பரபரப்பை ஏற்படுத்தியது. இதையடுத்து, கந்துவட்டி புகார்மீது உடனடி நடவடிக்கை எடுக்கும்படி மாவட்ட ஆட்சியர்கள், மாவட்ட காவல் துறை அதிகாரிகளுக்கு முதலமைச்சர் எடப்பாடி பழனிசாமி உத்தரவிட்டார்.